Weermag tree op nadat pantservoertuig 'wasgoedlyn' word | Netwerk24
Deur Malherbe Nienaber 30 Januarie 2020 19:21
Die Suid-Afrikaanse Nasionale Weermag (SANW) het Donderdag bevestig dat hy interne stappe gaan doen teen lede wat wasgoed teen 'n pantservoertuig op 'n militêre basis in Kaapstad opgehang het.
'n Lyn met wasgoed wat aan die loop van 'n pantservoertuig gehang is op 'n militêre basis in Kaapstad.Foto: Verskaf
Een van die foto's van wasgoed wat aan die loop van 'n Eland 90 vasgemaak is, wat Maandag op sosiale media gedeel is.Foto: Verskaf
Foto's van die klere wat aan 'n lyn hang wat aan 'n Eland 90-pantservoertuig se loop vasgebind is, is Maandag op sosiale media gedeel.
Die SANW het by navraag aangedui dat hy eers Woensdag daarvan bewus geraak het toe die media die foto's aan hom verskaf het, "omdat dit nie 'n operasionele kwessie is nie".
"Ons het vasgestel dit het by die Cape Town Highlanders-regiment in Goodwood gebeur, waar ou en nie-operasionele museumvoertuie geparkeer is. Die SANW wil benadruk dit is nie 'n normale praktyk in die weermag nie, die betrokke lede is gewaarsku en dit sal met interne prosesse gehanteer word."
Die skrywer Tobie Wiese het Maandagoggend die foto's van "Wasdag in vredestyd" op sy Facebook-blad gedeel. "Het die ou SAW die komedie voorsien deur hulle Noddy Cars te noem?" lui sy inskrywing.